מנסור עבאס

מַנְסוּר עַבַּאס (בערבית: منصور عباس, תעתיק מדויק: מַנְצוּר עַבַּאס; נולד ב-22 באפריל 1974) הוא פוליטיקאי ערבי-ישראלי המכהן כיושב ראש מפלגת רע"מ וכחבר הכנסת מטעמה, עבאס כיהן גם כיו"ר הוועדה המיוחדת לענייני החברה הערבית וכסגן יו"ר הכנסת. בנוסף, מכהן גם כסגן יושב ראש הפלג הדרומי של התנועה האסלאמית. רופא שיניים במקצועו.

ביוגרפיה
נולד במע'אר. כשהיה בן 17 החל לשאת דרשות ב"מסגד השלום" במקום. בוגר לימודי רפואת שיניים מהאוניברסיטה העברית, בה גם החל את פעילותו הפוליטית. הוא הקים תא סטודנטים בשם 'תחאלוף' (האיחוד) שהורכב מסטודנטים ערבים דתיים, ממאוכזבי תנועת חד"ש ומסטודנטים עצמאיים. 'תחאלוף' התרכז בשיפור תנאי הסטודנטים החיים במעונות הסטודנטים של האוניברסיטה ובמיצוי זכויותיהם. עבאס נישא על גב הצלחת 'תחאלוף' ונבחר פעמיים לראשות ועד הסטודנטים הערבים. במקביל ללימודי רפואת השיניים, למד לימודים אסלאמיים אצל השייח' עבדאללה נימר דרוויש. כשסיים את לימודיו עבד תקופה קצרה כרופא שיניים.

עבאס נשוי, ואב לשלושה. מתגורר במע'אר.

פעילות פוליטית 
החל משנת 2007 שימש כמזכ"ל תנועת רע"מ.

ב-2010 נבחר לסגנו של חמאד אבו דעאבס, יו"ר הפלג הדרומי של התנועה האסלאמית. בין היתר, הוא מוביל קידום אמנה חדשה לתנועה האסלאמית, המבססת את האסלאם הוַוסַטי, זרם הנחשב למתון.

ב-2018 התמודד ונבחר לשמש כיו"ר רע"מ לכנסת. עקב תפיסתו הווַסַטית, הוא קידם הליכי שילוב נשים ברשימת רע"מ.

ב־2020 מונה ליו"ר הוועדה המיוחדת למיגור הפשיעה במגזר הערבי ולסגן יושב ראש הכנסת. ב-2021 מונה ליו"ר הועדה המיוחדת לענייני החברה הערבית.

במחצית השנייה של 2020 אימץ עבאס קו שלפיו הוא אינו שולל ישיבה בממשלה עם נתניהו בתמורה להישגים עבור המגזר הערבי. בראיון מנובמבר אותה שנה אמר שרק הימין יכול לעשות שלום ורק השמאל פותח במלחמות.

בנובמבר 2020 פורסם כי דרש משאר המפלגות ברשימה המשותפת כי ינקטו גישה פרגמטית יותר ויאפשרו לו לנהל משא ומתן לתמיכה בממשלת ימין. בשל מדיניותו זו התפצלה הרשימה המשותפת, ובבחירות לכנסת העשרים וארבע רע"מ בראשות עבאס רצה ברשימה נפרדת משאר המפלגות הערביות וקיבלה 4 מנדטים. לאחר הבחירות, חבר עבאס אל יאיר לפיד ונפתלי בנט להקמת הממשלה ה-36 ובכך הפכה מפלגת רע"מ בראשותו למפלגה הערבית הראשונה החברה בקואליציה מאז 1977.

עמדותיו

בכנס בחירות של הרשימה המשותפת לקראת הבחירות לכנסת ה-23 קרא עבאס למי שמחרים את הבחירות לכנסת להחזיר את תעודת הזהות הישראלית שלו ולמעשה לוותר על האזרחות הישראלית.

עבאס תומך בחיזוק ערכי המשפחה "הישנים והטובים" וחושב שעל המדינה לסייע במימון טיפולי המרה למעוניינים בכך, כולל קטינים. הוא התנגד לקיומם של מצעדי גאווה וכן התנגד לכניסת ארגוני להט"בים לבתי ספר ערביים לצורך הסברה. כמו כן, הביע תמיכה בהסדרה חוקית לפוליגמיה (ריבוי-נשים).

באפריל 2020 נשא נאום בכנסת לרגל יום הזיכרון לשואה ולגבורה והביע סולידריות עם העם היהודי שהיה קורבן לאנטישמיות.

בדצמבר 2021 אמר עבאס בעברית כי "ישראל היא מדינה יהודית וככה תישאר". בתגובה, הסביר יו"ר מפלגתו לשעבר עבד אל-מאלכ דהאמשה שזו תיאור של המציאות עמה הם מתמודדים, ולא של רצונו של מנסור עבאס.

קישורים חיצוניים

  
 
  
 
 
 
 
 
 יונתן דחוח-הלוי, רע"מ – פרגמטיזם ואסלאמיזם על פי מנסור עבאס, באתר המרכז הירושלמי לענייני ציבור ומדינה
 המקור, עונה 21, פרק 21: חשבון הנפש של מנסור עבאס

הערות שוליים

אנשי התנועה האסלאמית
מע'אר: אישים
יושבי ראש ועדות הכנסת
רופאי שיניים ישראלים
רופאים ערבים ישראלים
פוליטיקאים ערבים ישראלים
בעלי תואר דוקטור לרפואה מהאוניברסיטה העברית בירושלים
חברי הכנסת העשרים ואחת
חברי הכנסת העשרים ושתיים
חברי הכנסת העשרים ושלוש
חברי הכנסת העשרים וארבע
חברי הכנסת העשרים וחמש
חברי כנסת ערבים
ראשי מפלגת רע"ם
סגני יושב ראש הכנסת בכנסת העשרים ושלוש
סגני יושב ראש הכנסת בכנסת העשרים וארבע
חברי כנסת מטעם הרשימה הערבית המאוחדת (רע"ם)
ישראלים שנולדו ב-1974
חברי הכנסת: רופאים